GENERÁLNA PROKURATÚRA
SLOVENSKEJ REPUBLIKY

VI/3 Gc 380/22/1000
Zbierka služobných predpisov
generálneho prokurátora
Slovenskej republiky
Por. č. 5/2023

P R Í K A Z

generálneho prokurátora Slovenskej republiky

z 26. mája 2023

o postupe prokurátora pri vykonávaní dozoru nad dodržiavaním zákonnosti v azylových zariadeniach a integračných strediskách

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz: 

Článok 1
Predmet úpravy

(1) Tento príkaz upravuje postup prokurátora pri vykonávaní dozoru nad dodržiavaním zákonnosti v azylových zariadeniach a  zariadeniach, v ktorých sa zabezpečuje prechodné ubytovanie azylantov (ďalej len „integračné stredisko“) v rozsahu ustanovenom zákonom) (ďalej len „dozor“).

(2) Azylovým zariadením sa rozumie záchytný tábor, pobytový tábor, prijímacie  centrum a humanitné centrum.)

(3) Integračným strediskom sa rozumie zariadenie Ministerstva vnútra Slovenskej republiky (ďalej len „ministerstvo vnútra“), v ktorom sa zabezpečuje prechodné ubytovanie azylantov a cudzincov, ktorým sa poskytla doplnková ochrana.)

Článok 2
Postup prokurátora pri vykonávaní dozoru

	Prokurátor pri vykonávaní dozoru postupuje podľa zákona a ostatných všeobecne záväzných právnych predpisov vzťahujúcich sa na azylové zariadenie a integračné stredisko.)

Článok 3
Rozsah dozoru prokurátora

	(1) Pri vykonávaní dozoru je prokurátor povinný dozerať na to, či azylové zariadenie, integračné stredisko a ministerstvo vnútra dodržiavajú všeobecne záväzné právne predpisy vzťahujúce sa na azylové zariadenie a integračné stredisko, a najmä či
a)	azylové zariadenie, integračné stredisko a ministerstvo vnútra dodržiavajú práva cudzincov umiestnených v azylovom zariadení alebo integračnom stredisku, a to s osobitným dôrazom na ochranu práv zraniteľných osôb,)
b)	konanie o azyle prebieha bez zbytočných prieťahov,
c)	rozhodnutie vydané v konaní o azyle bolo doručené riadne a včas účastníkovi konania, jeho zákonnému zástupcovi alebo opatrovníkovi, ktorému sa v konaní o azyle doručuje rozhodnutie, 
d)	účastník konania o azyle, jeho zákonný zástupca  alebo opatrovník, ktorému sa v konaní o azyle doručuje rozhodnutie, bol oboznámený s rozhodnutím vydaným v konaní o azyle  v jazyku, ktorému rozumie, 
e)	sťažnosti a oznámenia cudzincov umiestnených v azylovom zariadení alebo integračnom stredisku boli bez meškania odoslané tým orgánom a činiteľom, ktorým boli adresované, 
f)	rozhodnutia a opatrenia orgánov vykonávajúcich správu azylového zariadenia alebo integračného strediska zodpovedajú zákonom a ostatným všeobecne záväzným právnym predpisom.

Článok 4
Príslušnosť prokurátora

(1) Na vykonávanie dozoru v azylovom zariadení alebo v integračnom stredisku je príslušný krajský prokurátor a v rozsahu ním určenom jemu podriadení prokurátori.

(2)  Miestne príslušným na výkon dozoru je krajský prokurátor tej prokuratúry, v obvode ktorej sa nachádza azylové zariadenie alebo integračné stredisko.
 
(3) Krajský prokurátor príslušný na výkon dozoru môže písomne poveriť výkonom dozoru okresnú prokuratúru, v obvode ktorej sa nachádza azylové zariadenie alebo integračné stredisko.

(4)  Na základe oprávnenia ustanoveného v § 51 zákona č. 153/2001 Z. z. o prokuratúre je príslušným na vykonávanie dozoru v azylovom zariadení a integračnom stredisku aj prokurátor Generálnej prokuratúry Slovenskej republiky (ďalej len „generálna prokuratúra“).  

Článok 5
Previerky prokurátora

(1) Príslušný prokurátor (čl. 4) vykonáva v azylovom zariadení a integračnom stredisku
a) pravidelnú previerku  najmenej raz za pol roka,
b)	mimoriadnu previerku bezodkladne, ak tak určí nadriadený prokurátor, alebo ak je vykonanie previerky odôvodnené poznatkami získanými z médií, podnetu alebo vlastnými poznatkami prokurátora. 

(2) Pri vykonávaní previerky prokurátor preskúmava najmä
a)	existenciu právneho dôvodu pre umiestnenie cudzinca do konkrétneho typu azylového zariadenia alebo integračného strediska,
b)	zákonnosť umiestnenia a držania cudzinca v azylovom zariadení alebo integračnom stredisku s osobitným dôrazom na dodržiavanie podmienok   ustanovených zákonom,)
c)	plynulosť konania o azyle žiadateľov umiestnených v azylovom zariadení alebo integračnom stredisku, 
d)	zákonnosť postupu pri povoľovaní pobytu žiadateľov mimo pobytového tábora,)
e)	včasnosť odoslania sťažností a oznámení cudzincov umiestnených v azylovom zariadení alebo integračnom stredisku tým orgánom a činiteľom, ktorým boli adresované. 

(3) Pri vykonávaní previerky je prokurátor povinný preskúmať spisy Migračného úradu Ministerstva vnútra Slovenskej republiky vedené v spojitosti s prebiehajúcim konaním o  azyle cudzincov umiestnených v azylových zariadeniach a integračnom stredisku.  

(4) O poznatkoch z previerky a prijatých opatreniach prokurátor vyhotoví do desiatich pracovných dní od vykonania previerky písomný záznam. Písomný záznam z previerky realizovanej v pobytovom tábore prokurátor vyhotoví do 15 pracovných dní od jej vykonania. 

(5) Záznam z previerky obsahuje
a) označenie prokurátora, ktorý previerku vykonal,
b)	označenie preverovaného azylového zariadenia alebo integračného strediska,
c) predmet a účel previerky,
d) miesto a dátum vykonania previerky,
e) označenie preverovaného obdobia,
f)	opis zistených skutočností, 
g)	presné označenie ustanovení zákona alebo iného všeobecne záväzného právneho predpisu, ktorý bol porušený,
h)	opatrenia, ktoré prokurátor prijal počas previerky,
i)	opatrenia, ktoré na základe poznatkov z previerky prokurátor plánuje prijať,
j)	miesto a dátum vypracovania záznamu, 
k)	meno, priezvisko, podpis prokurátora a odtlačok úradnej pečiatky so štátnym znakom. 

(6) Záznam z previerky prokurátor zašle štatutárnemu orgánu azylového zariadenia alebo integračného strediska a  netrestnému odboru generálnej prokuratúry (ďalej len „netrestný odbor“) bezodkladne po jeho vyhotovení. Ak previerku vykonal prokurátor okresnej prokuratúry, záznam z previerky zároveň predloží netrestnému oddeleniu krajskej prokuratúry.

Článok 6
Opatrenia prokurátora

(1) Ak pri vykonávaní dozoru prokurátor zistí porušenie zákona alebo iného všeobecne záväzného právneho predpisu, za účelom ich odstránenia bezodkladne prijme opatrenia ustanovené v § 18 zákona č. 153/2001 Z. z. o prokuratúre.

(2) Príkaz vydaný podľa odseku 1 predloží prokurátor netrestnému odboru; ak príkaz vydal poverený okresný prokurátor alebo určený jemu podriadený prokurátor okresnej prokuratúry, predloží ho netrestnému oddeleniu krajskej prokuratúry, ktorý ho služobným postupom predloží netrestnému odboru.

(3) Ak pri vykonávaní dozoru prokurátor zistí skutočnosti nasvedčujúce podozreniu z trestného činu, zistené skutočnosti bezodkladne oznámi prokurátorovi vykonávajúcemu pôsobnosť v trestnom konaní. 

(4) Ak prokurátor na základe poznatkov z previerky zistí dôvod na vstup do súdneho konania vo veciach azylu, zistené skutočnosti bezodkladne oznámi krajskej prokuratúre príslušnej na realizáciu vstupu do konania pred správnym súdom. K oznámeniu pripojí záznam z previerky realizovanej v azylovom zariadení alebo v integračnom stredisku. 

(5) Ak prokurátor vykonaním previerky zistí skutočnosti odôvodňujúce podanie protestu prokurátora proti rozhodnutiu alebo opatreniu vydanému v konaní o azyle alebo skutočnosti odôvodňujúce prijatie iného opatrenia, bezodkladne príjme všetky potrebné opatrenia, aby k porušeniu zákonnosti orgánmi verejnej správy nedochádzalo a bol obnovený zákonný stav. 

(6) Ak prokurátor vykonávajúci dozor v azylovom zariadení alebo integračnom stredisku nie je príslušným na realizáciu opatrení podľa odseku 5, bezodkladne postúpi vec spolu s podkladmi zabezpečenými v rámci previerky prokurátorovi príslušnému na prijatie opatrení. 

Článok 7
Mimoriadne udalosti a ich oznamovanie

(1) Mimoriadnou udalosťou na účely tohto príkazu sa rozumie 
a)	úmrtie alebo ťažká ujma na zdraví) cudzinca, ku ktorému došlo počas pobytu cudzinca  v azylovom zariadení alebo integračnom stredisku,
b) mučenie, kruté, neľudské či  ponižujúce zaobchádzanie s cudzincami alebo iné hrubé porušenie práv cudzincov počas ich umiestnenia v azylovom zariadení alebo integračnom stredisku, 
c) útek cudzinca z prijímacieho centra, 
d) útek cudzinca zo záchytného tábora,
e) útek cudzinca, ktorému bola nariadená izolácia alebo karanténne opatrenie,   z azylového zariadenia, 
f)	čin násilného charakteru, ktorého obeťou alebo páchateľom je cudzinec, ku ktorému došlo počas umiestnenia v azylovom zariadení alebo integračnom stredisku.
(2) Príslušný prokurátor (čl. 4) bezodkladne oznámi mimoriadnu udalosť riaditeľovi netrestného odboru telefonicky, telefaxom, elektronickými prostriedkami alebo písomne. Ak mimoriadnu udalosť oznamuje prokurátor okresnej prokuratúry, oznámi ju súčasne určenému prokurátorovi netrestného oddelenia krajskej prokuratúry. 

(3) Oznámenie mimoriadnej udalosti podané telefonicky alebo elektronickými prostriedkami bez kvalifikovaného elektronického podpisu je prokurátor príslušný podľa čl. 4 povinný doplniť do troch pracovných dní predložením oznámenia v listinnej podobe alebo elektronickými prostriedkami s kvalifikovaným elektronickým podpisom. 

(4) Oznámenie mimoriadnej udalosti obsahuje
a)	zdroj poznatkov o mimoriadnej udalosti a čas získania informácie o mimoriadnej udalosti,
b)	údaje o mimoriadnej udalosti, najmä miesto a čas mimoriadnej udalosti a popis skutkových okolností,
c)	opatrenia a úkony realizované azylovým zariadením alebo integračným strediskom po mimoriadnej udalosti, 
d)	stanovisko prokurátora,
e) miesto a dátum vyhotovenia oznámenia, 
f) meno, priezvisko a podpis prokurátora.  

Článok 8
Metodické usmerňovanie a kontrola výkonu dozoru

(1) Metodické usmerňovanie a kontrolu výkonu dozoru v azylovom zariadení a integračnom stredisku vykonáva netrestný odbor. Za účelom preverenia úrovne prokurátorského dozoru vykonávajú previerky v azylových zariadeniach a integračných strediskách aj prokurátori netrestného odboru. 

(2) Kontrolu výkonu dozoru v azylovom zariadení a integračnom stredisku, v ktorých vykonáva dozor poverený prokurátor okresnej prokuratúry, vykonáva v rozsahu svojej pôsobnosti tiež príslušný krajský prokurátor alebo ním určený prokurátor krajskej prokuratúry. 

Článok 9
Hodnotenie získaných poznatkov o stave zákonnosti

(1) Poznatky o stave zákonnosti v azylovom zariadení a integračnom stredisku prokurátor uvedie do podkladov správy o činnosti prokuratúry za príslušný kalendárny rok spolu s návrhom opatrení, ktoré odporúča vykonať. 
(2) Získané poznatky o porušení zákonnosti v azylovom zariadení a integračnom stredisku netrestný odbor oznamuje ich nadriadeným orgánom alebo orgánom vykonávajúcim ich zriaďovateľskú pôsobnosť alebo pôsobnosť riadiacej, kontrolnej oblasti alebo metodickej oblasti. Primerane podľa prvej vety prokurátor postupuje aj v prípade, ak azylové zariadenie, integračné stredisko alebo orgán vykonávajúci správu zariadenia odmietnu splniť alebo nesplnia riadne a včas príkaz alebo uložené  opatrenie prokurátora. 

Článok 10
Účinnosť

Tento príkaz nadobúda účinnosť 1. júna 2023.

podpis
Dr. h. c. JUDr. Maroš  Ž i l i n k a, PhD.
generálny prokurátor Slovenskej republiky